als_Latn dik_Latn ron_Latn
FASTIP – Përshtatje e sistemit arsimor me tregun e punës
Ditën e Martë më datë 16 Prill 2013, Rektori i Universitetit “Aleksandër Moisiu” Durrës, Prof. Dr. Mit’hat Mema, mirëpriti në Sallën e Konferencave të Universitetit, Kryeministrin e vendit Prof. Dr. Sali Berisha.
Kryeministri zhvilloi një takim me pedagogë, studentë dhe përfaqësues të kompanive partnere të Fakultetit të Studimeve të Integruara me Praktikën (FASTIP), njëri nga shtatë fakultet e Universitetit të Durrësit. “Fastip është themeluar pak vite më parë dhe në të studiojnë 176 studentë. Risia e këtij fakulteti është ndërlidhja e studimit me praktikën, përmes vendosjes së partneritetit me sektorin privat. Në të aktualisht janë diplomuar 44 studentë, të cilët bashkë me diplomën kanë marrë edhe kontratën e punës. Fakulteti funksionon në tre drejtime: menaxhim i bankave, menaxhim në hoteleri-turizëm dhe menaxhim i ndërmarrjeve të vogla e të mesme. Për realizimin e fakulteti kemi vendosur bashkëpunim me mbi 50 kompani private në këto fusha. Gjithashtu funksionon edhe Fakulteti i Studimeve Profesionale, me 9 degë ku përgatiten specialistë të fushave të menaxhimit të ndërtimit, menaxhimit të transportit, të teknologjisë së automobilave”, ka sqaruar Rektori i Universitetit “A. Moisiu” Prof. Dr. Mit’hat Mema.Gjatë këtij takimi shumë studentë të FASTIP sollën eksperiencat e tyre, ndërsa e konsideruan ngritjen e këtij fakulteti një sukses. Kryeministri Berisha, theksoi se përshtatja e arsimit me tregun e punës është domosdoshmëri dhe mbetet përparësi në fushën e arsimit.
Në bashkëbisedim me ta, Kryeministri Berisha u shpreh: “Vij këtu për herë të dytë. Kam qenë i pranishëm në themelimin e FASTIP dhe tani, kur ky fakultet jep diplomat e para dhe kurorëzon me sukses të plotë vitet e para të themelimit të tij. Ky është një rast për të falenderuar shumë përzemërsisht Rektorin e Universiteti “A. Moisiu” Prof. Dr. Mit’hat Mema, kompanitë, stafin akademik të fakultetit dhe universitetit, për modelin e shkëlqyer që krijuan këtu në Durrës, të përshtatjes së universiteteve tona me tregun dhe kërkesat e tij. Ky fakultet u ngrit me mbështetjen e madhe të qeverisë gjermane dhe ne i jemi shumë mirënjohës.
E gjithë shtylla më kryesore e kësaj reforme është trajnimi i vazhdueshëm profesional i punonjësve. Dua të përgëzoj gjithashtu bankat e kompani të tjera që kanë përzgjedhur FASTIP-in për kualifikimin e përgatitjen e personelit të tyre”.Takimi i zhvilluar përfundoi me falenderimet që Rektori i Universitetit Prof. Dr. Mit’hat Mema, i drejtoi në emer të Universitetit të Durrësit, Kryeministrit, kompanive bashkëpunuese e stafit të FASTIP.
als_Latn als_Latn als_Latn als_Latn als_Latn